《游嵩山四首 其四》
明代·区大相

二室丽天中，三花落云外。远势浮河洛，穹标掩华岱。

珍木自成阴，瑶草何曾溉。神膏沆瀣霏，金沙碧潭碎。

风从箕山来，思与逸驾会。天路渺难即，霞术久芜秽。

独见周王子，吹笙游鹤背。青宫生尘埃，紫房绝情爱。

逍遥白云间，欲归迷所在。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。